0580.xml
پاکستان اور بھارت کے درمیان دو طرفہ مذاکرات کے ذریعے مسئلہ کشمیر کا حل دونوں ممالک کے مفاد میں ہوگا، امریکہ کو لائن آف کنٹرول اور ورکنگ باؤنڈری کے حالیہ واقعات پر بڑی تشویش ہے ، کشمیر بارے امریکہ کا موقف تبدیل نہیں ہوا،بھارت پاکستان کے ساتھ اپنے تعلقات کو بہتر بنائے بغیر خوشحالی حاصل نہیں کرسکتا؂ امریکی خصوصی نمائندہ برائے افغانستان و پاکستان ڈینیئل ایف فلڈمین کی صحافیوں سے بات چیت
اسلام آباد ۔28 اکتوبر (اے پی پی) امریکی خصوصی نمائندہ برائے افغانستان و پاکستان ڈینیئل ایف فلڈمین نے کہا ہے کہ پاکستان اور بھارت کے درمیان دو طرفہ مذاکرات کے ذریعے مسئلہ کشمیر کا حل دونوں ممالک کے مفاد میں ہوگا۔ منگل کو پاکستان کے ایک روزہ دورہ پر یہاں پہنچنے کے فورا بعد سینیئر سول وفوجی قیادت کے ساتھ ملاقات کے بعد امریکی سفارتخانہ میں صحافیوں کے گروپ سے بات چیت کرتے ہوئے انہوں نے کہا کہ امریکہ کو لائن آف کنٹرول اور ورکنگ باؤنڈری کے حالیہ واقعات پر بڑی تشویش ہے تاہم کشمیر بارے ان کے ملک کا موقف تبدیل نہیں ہوا۔ لائن آف کنٹرول اور ورکنگ باؤنڈری پر پاکستان اور بھارت کے درمیان حالیہ جھڑپوں کے باعث تشدد کے بارے میں ایک سوال کا جواب دیتے ہوئے کہا کہ ہم نے ہمیشہ کہا ہے کہ اس مسئلے کو فریقین کے درمیان مذاکرات سے حل کیا جانا چاہئے جو اب پاکستان اور بھارت پر منحصر ہے۔ انہوں نے کہا کہ میں نے گزشتہ ہفتے کہا تھا کہ امریکہ بھارت کے ساتھ پاکستان کے تعلقات کو اہم تصور کرتا ہے اور بھارت پاکستان کے ساتھ اپنے تعلقات کو بہتر بنائے بغیر خوشحالی حاصل نہیں کرسکتا اس لئے مذاکرات میں مدد دینا دونوں ممالک کے مفاد میں ہوگا تاکہ دونوں ممالک کے عوام کی بہبود کیلئے اس مسئلے کو حل کیا جاسکے۔ انہوں نے کہا کہ امریکہ پاکستان کے ساتھ امداد کی بجائے تجارتی تعلقات کی حوصلہ افزائی کرے گا۔ پاکستان کے ساتھ تعلقات کے فروغ کے بارے میں امریکہ میں بڑا جذبہ پایا جاتا ہے جو اسلام آباد کے ساتھ تعلقات کو مستحکم بنانے کی اہمیت کا مظہرہے۔ 2011ء میں تعلقات میں مشکلات کے باوجود امریکی سویلین امداد ختم نہ ہوئی۔ امریکہ نے گزشتہ کئی سالوں سے پاکستان کیلئے 5 ارب ڈالر کی امداد کی منظوری دی اور توانائی کی قلت پر قابو پانے کے منصوبوں کے آغاز کے ساتھ پاکستان کی ضروریات کو ترجیحی دی۔ انہوں نے کہا کہ ایک مستحکم اور خوشحال پاکستان ہمارے مفاد میں ہے اور ہم اس سلسلے میں حوصلہ افزائی جاری رکھیں گے۔ سٹریٹجک ڈائیلاگ ہوں، اقتصادی یا تجارتی تعلقات، سیکورٹی ایشو اور انتہا پسندی اور دہشتگردی کے خاتمے کے ایشوز ہوں ہم اپنا تعاون جاری رکھیں گے۔ انہوں نے کہا کہ امریکہ خطہ کے ممالک کے درمیان زیادہ تعاون اور روابط کی حوصلہ افزائی چاہتا ہے تاکہ ان ممالک کو درپیش حالیہ چیلنجوں پر قابو پایا جاسکے۔ ڈینیل ایف فلڈ مین نے پاکستان کی سویلین اور فوجی قیادت کے ساتھ ملاقاتوں کے بعد کہا کہ پاکستان اور افغانستان اپنے تعلقات میں ایک نئے باب کا آغاز چاہتے ہیں اور حال ہی میں وزیراعظم کے مشیر برائے قومی سلامتی و امور خارجہ سرتاج عزیز کا دورہ کابل اس حوالے سے بڑی اہمیت کا حامل ہے اور امید ہے کہ آئندہ دونوں پڑوسی ممالک کے درمیان ایسے مزید دوطرفہ دورے ہوں گے۔ تاہم انہوں نے کہا کہ امریکہ اوربین الاقوامی برادری افغانستان کے ساتھ رابطے میں رہے گی اور دہشت گردی کے خاتمے کی کوششوں میں اس کا کردار ختم نہیں ہوگا۔ افغانستان اور خطہ کے استحکام کو یقینی بنایا جائے گا۔ چیف آف آرمی سٹاف جنرل راحیل شریف کے آئندہ دورہ امریکہ کے متعلق ایک سوال پر انہوں نے کہا کہ ہمیں ان کے استقبال پر خوشی ہوگی۔ امریکہ دہشت گردی کے خلاف جنگ میں پاکستانی فوج کی قربانیوں کی قدر کرتا ہے اور شمالی وزیرستان میں دہشتگردی کے خلاف حالیہ آپریشن کی حمایت کرتا ہے۔ انہوں نے کہا کہ جنرل راحیل شریف کے دورہ سے انہیں امریکی حکام کے ساتھ ملاقات کا موقع ملے گا۔ چیف آف آرمی سٹاف سے ملاقات سے متعلق انہوں نے کہا کہ میں نے جنرل راحیل شریف کے خلاف جامع ایشوز پر مفید بات چیت کی اس سوال پر کہ کیا امریکہ کو پاکستان کی حالیہ صورتحال پر تشویش ہے انہوں نے کہا کہ یہ پاکستان کا داخلہ مسئلہ ہے جسے متعلقہ جماعتوں کو مذاکرات کے ذریعے حل کرنا ہے ہم کسی کی حمایت نہیں کر رہے ہم قانون اورآئین کی حکمرانی کی حمایت کرتے ہیں۔
APP
28.10.14
0580p.xml
کشمیر سمیت تمام مسائل مذاکرات سے حل کئے جائیں، امریکہ: امن عمل کی بحالی میں مدد کریں: پاکستان
اسلام آباد آباد (خبرنگار خصوصی+ مقبول ملک+ نیشن رپورٹ) امریکہ کے خصوصی نمائندے برائے پاکستان و افغانستان ڈینئل فیلڈمین نے کہا ہے کہ پاکستان اور بھارت کے درمیان دوطرفہ مذاکرات کے ذریعے مسئلہ کشمیر کا حل دونوں ملکوں کے مفاد میں ہوگا۔ امریکی نمائندے نے گذشتہ روز قومی سلامتی کے مشیر سرتاج عزیز، وزیر داخلہ چودھری نثار سے ملاقاتیں کیں۔ دفتر خارجہ کے مطابق امریکی نمائندے نے ملاقاتوں کے دوران پاکستان، افغانستان اور پاکستان بھارت تعلقات کے حوالے سے تبادلہ خیال کیا گیا۔ مشیر خارجہ نے ملاقات کے دوران واضح کیا کہ افغانستان کے استحکام اور امن کیلئے تعاون جاری رکھیں گے اور پاکستان افغانستان کے ساتھ تعلقات کے نئے باب کا آغاز کرنے کیلئے تیار ہے اور افغان مفاہمتی عمل کی حمایت جاری رکھے گا اور پاکستان افغانستان سے ہونے والے حملوں کے حوالے سے افغان حکام سے رابطے میں ہے اور تجارت پر بات چیت کیلئے تیار ہیں اور پاکستان امید کرتا ہے کہ افغان صدر اشرف غنی کے دورہ پاکستان سے امن کا عمل مزید آگے بڑھے گا۔ بھارت کے ساتھ تعلقات کا ذکر کرتے ہوئے مشیر خارجہ سرتاج عزیز کا کہنا تھا کہ پاکستان کنٹرول لائن پر کشیدہ صورتحال کے باوجود بھارت کے ساتھ پرامن اور اچھے تعلقات چاہتا ہے اور عالمی برادری اور امریکہ کو دونوں ملکوں میں مذاکرات اور امن عمل کی بحالی کیلئے بھرپور مدد کرنی چاہئے اور مسئلہ کشمیر سمیت تمام تصفیہ طلب مسائل کو حل کرانا چاہئے۔ ملاقات کے دوران پاکستان اور امریکہ کے باہمی تعلقات میں بہتری کے حوالے سے اطمینان کا اظہار کیا گیا۔ امریکی نمائندہ خصوصی کا کہنا تھا کہ امن کیلئے پاکستان کی کوششیں قابل تعریف ہیں۔ انہوں نے کہا کہ پاکستان اور بھارت میں مذاکرات جلد بحال ہونے چاہئیں۔ اے پی پی کے مطابق امریکی نمائندے کا کہنا تھا کہ امریکہ کو لائن آف کنٹرول اور ورکنگ بائونڈری کے حالیہ واقعات پر بڑی تشویش ہے تاہم کشمیر بارے ان کے ملک کا موقف تبدیل نہیں ہوا۔ میں نے گزشتہ ہفتے کہا تھا کہ امریکہ بھارت کے ساتھ پاکستان کے تعلقات کو اہم تصور کرتا ہے اس لئے مذاکرات میں مدد دینا دونوں ممالک کے مفاد میں ہوگا تاکہ دونوں ممالک کے عوام کی بہبود کیلئے اس مسئلے کو حل کیا جا سکے۔ امریکہ پاکستان کے ساتھ امداد کی بجائے تجارتی تعلقات کی حوصلہ افزائی کرے گا۔ وزیر داخلہ کے ساتھ ملاقات کے دوران چودھری نثار نے امریکی نمائندہ خصوصی سے مطالبہ کیا ہے کہ ڈرون حملے مستقل بند کئے جائیں۔ علاوہ ازیں وزیر خزانہ سنیٹر اسحق ڈار نے بھی گزشتہ روز امریکی نمائندے کے ساتھ ملاقات کی۔ دونوں طرف سے مشترکہ ورکنگ گروپ کے اجلاس کے کامیاب انعقاد پر اطمینان کا اظہار کیا گیا۔ نجی ٹی وی کے مطابق سرتاج عزیز نے کہا ہے کہ عالمی برادری پاکستان سے مذاکرات کیلئے بھارت پر زور دے، بھارت کشمیر سمیت تمام تنازعات پرامن انداز سے حل کرے۔ فیلڈمین نے کہا کہ پاک بھارت مذاکرات جلد شروع کرنے کی ضرورت ہے۔ افغانستان میں استحکام کیلئے پاکستان کی خدمات کا اعتراف کرتے ہیں۔ پاک افغان تجارت اور اقتصادی تعاون کیلئے امریکہ بھرپور مدد کرے گا۔
nawa-e-waqt
29.10.14